 मुंबई आतंकी हमले गी लेइयै भारत-पाक शांति प्रक्रिया दा अपने रस्ते थमां हटना दौनें गै मुल्खें दे उनें लोकें लेई जेह्‌ड़े खित्तै च शांति ते परस्पर सैह्‌योग दे हितैशी न, आरूतै डीहंगी चैंता दा विशेऐ।  मुंबई हमलें ते भारत ते पाकिस्तान च आतंक दे सब्रे रूपै दी आलोचना करदे होई दौनें मुल्खें दे शांति कार्यकर्ता राजनैतिक वर्ग ते सरकारी तंत्र थमां युद्धोन्माद गी खतम करी ओड़ने दी अपील करा करदे न।  इस्लामाबाद पास्सेआ हाल च गै चुक्केआ गेआ कदम जेह्‌दे तैह्‌त मुंबई हमले दे अरोपिएं खलाफ एफआईआर दर्ज करना, नमीं दिल्ली बक्खी असलीयत च सकारात्मक रूपै कन्नै अपनी प्रतिक्रिया देने कन्नै युद्धोन्माद गी घट्ट कीता ऐ।  गल्लबात दे रस्ते उप्पर फ्ही थमां परतोना छड़ा इस करी गै जरूरी नेईं ऐ जे आतंकवाद खलाफ लड़ाई च किट्ठे होइयै जतन करने च बलके इस करी बी जे खित्ते च शांति बापस आन्नीऐ।  एह् मेद कीती जाई सकदी ऐ जे शांति प्रक्रिया दा जेह्‌ड़ी तंद त्रुट्टी गेई ही उस्सी तौले गै फ्ही थमां जोड़ेआ जाग ते दौनें मुल्खें दा नेतृत्व अपनी काबलियता मताबक शांति ब्हाली लेई जतन गित्तै अग्गे औङन।  जम्मू ते कश्मीर दे बड्डे मसले गी हल्ल करने दे कन्नो-कन्नी गल्लबात प्रक्रिया गी बक्ख-बक्ख सतहें उप्पर बिजन चिर कीते अग्गें बधना लोड़चदा।  बड़ी माड़ी गल्ल ऐ जे हुन तोड़ी इस दिशा च किश पुख्ता नेईं कीता गेआ ऐ तां जे कश्मीर समस्या दा लोकतांत्रिक हल्ल कड्ढेआ जाई सकै।  जेकर इक बारे दौनें मुल्खें बश्कार गल्लबात दा सिलसिला चली पौदा ऐ तां एह् मेद कीती जाई सकदी ऐ जे इस दिशा च जरूरी जकीन ब्हाली दे गैंह् चुक्के जाई सकदे न।  सब्भने विवादास्पद मामलें गी सुलझाने दी लोड़ ऐ ते एह् समझने दी लोड़ ऐ जे कश्मीर समस्या दा हल्ल कड्ढे बिजन शांति प्रक्रिया गी एह्‌दी दिशा तक्कर नेईं पजाया जाई सकदा।  भारत-पाकिस्तान शांति प्रक्रिया कन्नै जम्मू ते कश्मीर दी बंडने आह्‌ले बन्ने दे दौनें बक्खी शांति स्थापना दी मेद दी लोऽ लब्भी ही ब कश्मीर समस्या दे हल्ल लेई रिआसता दे लोकें गी शामल नेईं करने दी दौनें मुल्खें दी नकामी कन्नै नरासा उत्पन्न होई गेई ऐ। 